text: Vejles 2. viceborgmester læste om sin nye titel i avisen
  05 december 2017 kl. 06.57
  Søren Peschardt (A) bliver 2. viceborgmester i stedet for Kenneth Fredslund Petersen fra Dansk Folkeparti. Det sker efter en fejl i konstitueringsaftalen fra valgnatten.
  Kenneth Fredslund Petersen fra Dansk Folkeparti regnede med at skulle være Vejle Kommunes nye 2. viceborgmester, men den aftale er ugyldig, skriver Vejle Amts Folkeblad.
  - Cirkusset i Vejle Kommune fortsætter, siger Søren Peschardt (S) til TV SYD.
  Posten som 2. viceborgmester vælges ifølge styrelsesloven ud fra den d'Hondtske metode, det var der bare ikke nogen, der var opmærksomme på, på valgnatten.
  - Jeg vidste godt, at det ville komme på et tidspunkt, for vi har nogle stærke folk i vores bagland, der kender lovgivningen, siger Søren Peschardt.
  Selvom Søren Peschardt har vidst et stykke tid, at han ville få posten som 2. viceborgmester, så har han stadig ikke fået noget officielt at vide.
  - Jeg har endnu ikke hørt noget fra Venstre endnu, faktisk læste jeg om min nye post i avisen, siger han.
  